Hoogste hof moet nou sê oor waterregte(Argieffoto) Die land se hoogste hof sal Woensdag ŉ aansoek van die departement van water en sanitasie om verlof tot appèl begin aanhoor nadat die appèlhof vroeër in ŉ verreikende beslissing bevind het waterregte is oordraagbaar en verhandelbaar. Die saak is van groot belang vir Suid-Afrika se landbousektor, veral omdat watergebruiksregte ŉ belangrike bate vir boere is. Die appèlhof het in November verlede jaar bevind die houers van waterregte is geregtig daarop om dié regte ingevolge bepalings van die Nasionale Waterwet oor te dra en dat die verhandeling daarvan nie verbode of onregmatig is nie. Die departement het hom ná die uitspraak na die Konstitusionele Hof gewend. “Die vermoë om watergebruiksregte oor te dra is noodsaaklik, veral vir besproeiingsboere. Die departement het dit erken en die huidige raamwerk uit die staanspoor ondersteun. Die departement het egter daarna probeer om waterregtehouers onregmatig van hierdie reg te stroop en sal môre vra vir toestemming om teen die appèlhof-uitspraak te appelleer,” sê Janse Rabie, reg- en beleidbestuurder van Agri SA. Weens die belang van die saak dra Agri SA twee van die betrokke boere se regskoste met geld uit sy Vrywillige Waterfonds. “Die appèlhof-uitspraak was ŉ belangrike oorwinning vir die landbousektor en Agri SA is optimisties dat dit gehandhaaf sal word. Dit is die enigste manier om Suid-Afrika se vermoë om voort te gaan om voedsel plaaslik volhoubaar te produseer, te beskerm en te bevorder,” sê Rabie. Indien die aansoek van die hand gewys word, sal dit boere ŉ mate van regsekerheid gee om met hul bedrywighede voort te gaan. “Indien verlof tot appèl toegestaan word, sal Agri SA voortgaan om die land se boere in die Konstitusionele Hof te ondersteun om te verseker dat die departement nie toegelaat word om die noodsaaklike waterregte waarop boere staatmaak, uit te wis nie,” het Rabie gesê. Die uitspraak hou groot gevolge vir die bedryf in, veral wat betref beleggersvertroue en landbouers se toegang tot kapitaal. Die saak spruit uit ŉ omsendbrief wat die departement in Januarie 2018 uitgestuur het en waarin hy bepaal het dat watergebruiksregte nie oorgedra mag word nie.